Obwakabaka bwa Buganda buwabudde aboogezi b’okumikolo naddala egy’okukyala n’okwanjula mu bazadde, okubangawo enkola oy’okuteekateekanga abantu bebagenda okuweereza, bayingire obufumbo nga bafumbiriddwa mu ngeri zonna.
Minisita w’Obuwangwa, Ennono, Embiri, Amasiro, Olulimi Oluganda, Ebyobulambuzi n’Ebyokwerinda mu Buganda Owek. David Kiwalabye Male yabawabudde bwabadde yeetabye ku lunaku lw’Aboogezi b’okumukolo ku mbuga y’eggombolola Ssaabagabo Nsangi.
Agambye nti ekiseera kituuse abalungamya b’emikolo okukoppa eddiini eziteekateeka abagala okufuna obufumbo bayingire essuula empya nga batuukiridde.
Owek. Kiwalabye asabye abalungamya abatannaba kubangulwa n’akusomesebwa banguweko basomesebwe bakole omulimu nga bstongozeddwa.
Mu ngeri yeemu Owek.Male, abasabye okunyweza n’okukuumma ennono za Buganda mu mikolo gy’okwanjula kikuume ekitiibwa kya Buganda gyetuyaayaanira okuzza ku ntikko.
“Nga tuzza Buganda ku ntikko, kitukakatako okukuuma omutindo gw’ennono yaffe ng’Abaganda” Kiwalabye Male
Owek. Male abasabye okwewala nga bakopperera eby’ebunaayira nebaleka ebyabwe ebyandikuumye n’okukuza ekitiibwa kya Buganda, bwatyo n’abakuutira okukuuma ennono ya Buganda.
Omukubiriza w’olukiiko lw’Abataka abakulu b’obusolya Omutaka Augustine Kizito Mutumba, abasabye bulijjo okumanya obuvo bwabwe n’okubukuuma ate era bettanire okusoma n’okugaziya obwongo.
“Omulembe guno gwakusoma, ensi yakuyiga”
Ssentebe w’olukiiko olukulembera aboogezi mu Buganda Isail Kaggya yeeyanzizza Ssaabasajja okusiima n’atongoza olunaku lw’aboogezi mu Buganda kwebasisinkanira okunyweza obumu, okusiba ennono, n’okunyweza omutindo gwabwe ng’aboogezi.
Kaggya ategeezezza nti olunaku luno lwatongozebwa ku mulembe gwa Katikkiro eyawummula Owek. John Baptist Walusimbi, nga lulina okukuzibwa buli nga 10 June buli mwaka.
Kaggya agambye nti ku mulundi guno olunaku lwaseeseetulwa kubanga baali bakyali bagole mu office, nebasaba lwongezebweyo basooke beteeketeeke bulungi.
Ayanjulidde minisita nti baabangawo n’enteekateeka y’obukulembeze bw’aboogezi ku mutendera gw’amasaza era nga werutuukidde leero ng’amasaza musanvu gaalonze obukulembeze bwago.
Ku masaza agaalonze kuliko, Kyaddondo, Busiro, Buddu, Bugerere, Kyaggwe, n’amalala.
Mu ngeri ey’enjawulo, Kaggya yayanjulidde minister abantu ssekinomu ababayambye mu nteekateeka zabwe.
Muno CBS fm yateereddwa ku mwanjo olwokuwa aboogezi omwagaanya okuyisaawo eddoboozi lyabwe nerituuka bulungi ku bantu, era CBS baagiwadde ebbaluwa egisiima n’abalala.
Beetabye mu lusiisira lw’ebyobulamu mwebakebereddwa n’okujjanjabibwa endwadde ez’enjawulo ku bwereere n’okwetaba mu mizannyo mingi.
Omukolo guno gwetabyeko aboogezi bangi ddala, abaana b’amasomero okuva mu ggombolola y’e Nsangi n’abantu abalala bangi.
Bisakiddwa: Kamulegeya Achileo K
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn cjk_Latn